Erba' Sudaniżi li għandhom etajiet li jvarjaw bejn 20 u 24 sena ntbagħtu sitt xhur il-ħabs wara li nstabu qed jippruvaw jaħarbu lejn Sqallija waqt li kienu mistoħbija f'container abbord il-Katamaran mingħajr ma kienu fil-pussess ta' passaport jew dokument uffiċjali. L-ispettur Frankie Sammut li mexxa l-prosekuzzjoni qal li hemm xejra ġdida ta' kif l-immigranti li jkunu għadhom ma irċevewx id-dokumenti uffiċjali qed jippruvaw jaħarbu lejn l-Italja waqt li jkunu mistoħbija fuq il-katamaran. Minkejja li kienu mwissija dwar is-severità tal-piena li ġġorr magħha l-akkużi, huma ammettew l-akkużi kontrihom u ġew ikkundannati sitt xhur ħabs.